Diari Oficial de la Generalitat Valenciana


Sumari del DOGV 4397, del 12-12-2002 (2002/13431)

RESOLUCIÓ de 30 de setembre de 2002, de la secretària general de la Conselleria de Justícia i Administracions Públiques, per la qual es resol inscriure els Estatuts del Consell Valencià de Col·legis de Procuradors amb la nova redacció donada a estos.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4397

Data del DOGV
:   12-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/13465


Data del document
:   30-09-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * professió jurídica
    * reglament intern
    * col·legi professional
    * legislació

RESOLUCIÓ de 30 de setembre de 2002, de la secretària general de la Conselleria de Justícia i Administracions Públiques, per la qual es resol inscriure els Estatuts del Consell Valencià de Col·legis de Procuradors amb la nova redacció donada a estos. [2002/13880]
  
Vist l'expedient de modificació estatutària instruït a instància de senyora Beatriz Llorente Sánchez, en nom i representació, i com a secretària del Consell Valencià de Col·legis de Procuradors, inscrit amb el número 9 de la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció de la modificació dels seus Estatuts en el mencionat Registre, en base als següents
  
Fets
  
Primer
  
Que la senyora Beatriz Llorente Sánchez, en nom i representació del mencionat Consell, va sol·licitar la inscripció en el Registre de Col·legis Professionals i de Consells Valencians de Col·legis Professionals de la modificació estatutària acordada, en compliment d'allò que ha sigut previst per l'article 11.1 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que segons consta en el certificat aportat, el Ple del Consell Valencià de Col·legis de Procuradors, en reunió celebrada el 23 de març de 2002, va acordar aprovar la modificació dels seus Estatuts, i afegir un punt amb la nomenclatura C en l'article 9.1, amb la següent redacció: «En els col·legis l'àmbit territorial dels quals només comprenga un únic partit judicial, encara que abrace distintes jurisdiccions, no podran ser membres de les seues respectives Juntes de Govern els procuradors que siguen parents o familiars, dins del segon grau de consanguinitat o afinitat de magistrats, jutges, fiscals, secretaris, o oficials que exercisquen les seues funcions en dit partit judicial».
  
Tercer
  
Que, en exercici del control de legalitat, establit per l'article 11 de la mencionada llei autonòmica, s'ha revisat la modificació acordada, i s'ha requerit informe sobre esta a la Direcció General de Justícia que no ha formulat cap objecció respecte d'això.
  
Quart
  
El nou text dels estatuts queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els estatuts contenen totes les determinacions exigides en l'article 17 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que la modificació estatutària ha sigut aprovada amb els requisits i les formalitats previstos en dit article i en els mateixos estatuts del Consell.
  
Tercer
  
Que l'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els preceptes bàsics; el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, i la resta de disposicions complementàries, resolc:
  
Inscriure els Estatuts del Consell Valencià de Col·legis de Procuradors amb la nova redacció donada a estos, tal com figura en l'antecedent de fet número quatre.
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des del sendemà de la seua notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des del sendemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 30 de setembre de 2002.- La secretària general: Carmen Galipienso Calatayud.
  
Estatuts del Consell Valencià de Col·legis de Procuradors
  
Títol primer
  
Del Consell Valencià de Col·legis de Procuradors
  
Capítol primer
  
Disposicions generals
  
Article 1
  
A l'empara de la Llei 6/1997, de 4 de desembre, de la Generalitat Valenciana, el Consell Valencià de Col·legis de Procuradors es constituïx com a corporació de dret públic amb personalitat jurídica pròpia i plena capacitat d'obrar per al compliment dels seus fins, dins del marc de la legalitat vigent.
  
Article 2
  
El Consell Valencià està integrat pels col·legis de Procuradors d'Alacant, Elx, Castelló i València, i els que d'ara endavant pogueren constituir-se, dins del marc de la legislació vigent.
  
Article 3
  
El Consell Valencià és l'òrgan representatiu dels interessos generals de la professió en l'àmbit de la comunitat autònoma i coordina les activitats dels col·legis, sense perjudici de l'autonomia dels últims.
  
Article 4
  
La seu del Consell es fixa al c/ Cirilo Amorós, núm. 69, de València, per Acord del Ple del Consell podrà designar-se una altra seu.
  
Article 5
  
El Consell Valencià cooperarà amb el Consell General en totes aquelles activitats que siguen d'interés comú, i la seua representació s'ajustarà al disposat en l'article 18 de la Llei 6/97, de la Generalitat Valenciana, de Consells i Col·legis Professionals de la Comunitat Valenciana.
  
Capítol segon
  
Competències del Consell Valencià
  
de Col·legis de Procuradors
  
Article 6. Funcions
  
a) Informar els avantprojectes de llei i projectes de disposicions reglamentàries de la Generalitat Valenciana a què es referisquen o afecten la professió de procurador o el seu mode d'exercici.
  
b) Exercir totes les funcions que li siguen encomanades o delegades per l'administració pública valenciana.
  
c) Emetre, a requeriment de l'administració o per pròpia iniciativa, informes i dictàmens sobre qualsevol aspecte relacionat amb l'exercici de la professió.
  
d) Informar amb caràcter preceptiu els projectes de fusió, absorció, segregació, canvi de denominació i dissolució dels col·legis de procuradors de la Comunitat Valenciana, excepte aquells casos en què ho impose directament la llei.
  
e) Ostentar en el seu àmbit la representació i defensa de la professió, i tindre legitimació per a ser part en tots els litigis que afecten els interessos professionals.
  
f) Exercir el dret de petició d'acord amb la Constitució i les lleis.
  
g) Establir relacions de col·laboració i subscriure convenis de cooperació amb les administracions públiques i amb altres corporacions i entitats públiques i privades que redunden en benefici de la professió de procurador.
  
h) Conéixer i dirimir els conflictes que puguen suscitar-se entre els Col·legis de Procuradors Valencians, sense perjudici de l'ulterior recurs contenciós administratiu.
  
i) Conéixer i resoldre els recursos contra els acords dels Col·legis de Procuradors Valencians.
  
j) Elaborar les normes deontològiques comuns a la professió de procurador i vetlar pel seu compliment, sense perjudici de les competències de cada col·legi membre.
  
k) Perseguir i denunciar l'intrusisme professional en l'àmbit territorial, i afavorir l'exercici davant de tribunals i autoritats de les accions judicials que a cada col·legi competisquen per raó del seu territori.
  
l) Vetlar pel compliment de les condicions exigides en les lleis i en els estatuts respectius per a la presentació i proclamació de candidats per als càrrecs de les juntes de Govern dels col·legis.
  
m) Informar els Estatuts particulars aprovats per cada col·legi i les seues reformes, prèviament a la comunicació a la conselleria competent per a la seua aprovació.
  
Capítol tercer
  
Òrgans de govern
  
Article 7
  
El Consell Valencià de Col·legis de Procuradors estarà regit pel Ple del Consell.
  
Article 8. Ple
  
En proporció al nombre de col·legiats, cadascun dels col·legis tindrà en el Ple la següent representació:
  
a) Dos representants pel Col·legi.
  
b) Els primers 250 col·legiats donen dret a un representant més.
  
450 col·legiats donen dret a un representant més.
  
750 col·legiats donen dret a un representant més.
  
2.000 col·legiats donen dret a un representant més.
  
Article 9
  
La representació dels col·legis s'exercix de la següent forma:
  
a) Són membres nats els degans.
  
b) La resta, segons les normes de l'article anterior, seran aquells membres de la Junta de Govern que siguen elegits democràticament per esta, conforme als apartats següents.
  
c) En els col·legis l'àmbit territorial dels quals sols comprenga un únic partit judicial, encara que abrace diferents jurisdiccions, no podran ser membres de les corresponents juntes de Govern els procuradors que siguen parents o familiars, dins del segon grau de consaguinitat o afinitat de magistrats, jutges, fiscals, secretaris o oficials que exercisquen funcions en l'esmentat partit judicial.
  
2. Les candidatures per a participar en dita elecció hauran de ser presentades pels interessats, per escrit, quaranta-vuit hores abans de la celebració de la Junta de Govern del col·legi respectiu que haja sigut convocada a l'efecte, sense perjudici d'altres assumptes de l'orde del dia, amb els requisits que els Estatuts que cada col·legi establisca.
  
3. Finalitzada la votació, que serà nominal, resultarà elegit el candidat que obtinga nombre més gran de vots i, en cas d'empat, el de major antiguitat en el col·legi de què es tracte. L'acta de la reunió de la Junta de Govern proclamarà el candidat elegit, a favor del qual serà expedit el corresponent certificat pel secretari, amb el vistiplau del degà.
  
Article 10. Causes de remoció
  
1. Els membres nats del Consell Valencià cessaran en finalitzar el seu mandat com a degà del col·legi respectiu, i seran substituïts pels que els succeïsquen en el càrrec.
  
2. Els membres electes del Consell Valencià cessaran per les següents causes:
  
a) Incompliment sobrevingut dels requisits estatutaris per a exercir el càrrec.
  
b) Expiració del mandat per al qual van ser elegits.
  
c) Renúncia de l'interessat.
  
d) Falta d'assistència injustificada a tres sessions consecutives o cinc alternes en el termini d'un any.
  
Article 11
  
Són funcions del Ple:
  
a) L'aprovació dels pressuposts de despeses i ingressos.
  
b) L'aprovació del balanç de l'any anterior i liquidació dels comptes anuals.
  
c) L'aprovació de les quotes que els col·legis han d'aportar al Consell.
  
d) La modificació dels presents estatuts.
  
e) L'exercici de la potestat disciplinària respecte als membres de les juntes de govern dels col·legis i del mateix Consell, així com la resolució dels recursos interposats contra acords dels col·legis en matèria disciplinària, quan en qualsevol cas la sanció imposada determine la inhabilitació permanent o expulsió del col·legiat.
  
f) L'autorització per a l'adquisició o alienació d'immobles, així com la constitució de qualsevol garantia real.
  
g) L'aprovació de reglaments relatius a les normes deontològiques, les relatives a la publicitat dels procuradors, i tots aquells que es referisquen a la regulació de l'exercici de la professió en els aspectes d'interés comú per a tots els col·legis de procuradors.
  
h) Aprovar els reglaments de règim interior per al desenvolupament i aplicació dels Estatuts.
  
Article 12. Funcionament del Consell
  
1. El Consell Valencià es reunirà en sessió ordinària almenys una vegada a l'any per a l'aprovació dels pressuposts i liquidació dels comptes anuals i, si és procedent, l'aprovació de quotes. En sessió extraordinària, quan es tracte de l'adopció o modificació de normes reglamentàries o estatutàries, l'exercici de la potestat disciplinària en el supòsit previst en l'article 11.E dels presents Estatuts, o l'autorització per a l'adquisició o alienació d'immobles.
  
2. La convocatòria es realitzarà amb almenys 15 dies d'antelació, i haurà de constar-hi l'orde del dia i el lloc i la data de la celebració, tant en primera com en segona convocatòria, mitjançant escrit dirigit a tots els membres del Consell.
  
Article 13
  
1. La vàlida constitució del Consell requerirà l'assistència de la majoria dels seus membres en primera convocatòria, i quedaran vàlidament constituït en segona convocatòria, siga quin fóra el nombre d'assistents.
  
2. Per a la vàlida constitució del Consell hauran d'estar presents, en qualsevol cas, representants de la majoria dels col·legis de Procuradors de la Comunitat Valenciana.
  
3. El Consell adoptarà els seus acords per majoria de vots i s'exigirà, a més, que voten favorablement la majoria dels consellers presents, i que pertanguen almenys a tres dels col·legis que formen part del Consell.
  
En la resolució dels recursos, tindran veu la totalitat dels consellers presents, però, únicament tindran vot els consellers presents pertanyents als col·legis no implicats en els recursos.
  
Article 14
  
a) El procés electoral per a la designació dels càrrecs del Consell serà el de votació directa i secreta dels seus membres, constituïts en cos electoral, a raó d'un vot per cada membre.
  
En cas d'empat, se celebrarà una nova votació, en què només seran elegibles els que hagen obtingut igual nombre de vots.
  
b) En l'elecció del president participaran únicament els degans dels quatre col·legis. En cas d'igualtat després d'esta segona votació, resultarà elegit el candidat de major antiguitat en l'exercici de la professió de què es tracte entre els més votats.
  
Article 15
  
El president té la representació del Consell en totes les seues relacions amb les administracions públiques atribuïdes judicials i personals, físiques i jurídiques, i li correspon promoure i coordinar les tasques encaminades al millor compliment dels fins del Consell.
  
2. En particular, el president té atribuïdes les següents funcions:
  
a) Vetlar per la legalitat dels actes i acords del Consell.
  
b) Convocar, presidir i dirigir les reunions del Ple del Consell; concedir i retirar l'ús de la paraula, i utilitzar el vot de qualitat, quan procedisca.
  
c) Firmar quants documents públics i privats calguen en representació del Consell, així com les actes de les seues reunions.
  
d) Executar els acords que adopte el Consell en l'àmbit de la seua competència.
  
e) Visar els pagaments, documents i certificats que expedisca el secretari.
  
Article 16
  
El vicepresident suplirà el president en els casos d'absència, malaltia o vacant, i en tals casos tindrà les mateixes facultats que el president.
  
Article 17
  
El secretari tindrà les següents comeses:
  
a) Redactar i firmar citacions per a tots els actes del Consell, segons instruccions a rebre del president.
  
b) Rebre els escrits i correspondència, i donar compte a qui procedisca, així com firmar els escrits que no foren competència del president.
  
c) Autoritzar amb la seua firma, amb el vistiplau del president, els certificats i la resta de documents, així com les actes del Consell.
  
d) Informar el president de totes les qüestions d'interés i proposar les mesures que estime convenients.
  
e) Custodiar la documentació del Consell, i retre compte dels expedients en curs en què actuarà com a secretari amb l'instructor que designe el Consell.
  
f) Ostentar la direcció del personal administratiu del Consell.
  
g) Portar el llibre registre de sancions dels col·legiats i recursos.
  
El secretari del Consell serà el secretari del Col·legi on tinga la seu el Consell, el qual assistirà a les juntes amb veu però sense vot.
  
Article 18
  
El tresorer tindrà les següents funcions:
  
a) Arreplegar i custodiar els fons del Consell.
  
b) Pagar els lliuraments expedits pel secretari.
  
c) Confeccionar anualment el pressupost, balanç i comptes de l'exercici econòmic del Consell.
  
d) Portar els llibres necessaris d'ingressos i despeses del Consell.
  
Títol segon
  
Règim jurídic dels actes dels col·legis
  
i del consell i de la seua impugnació
  
Article 19
  
1. Els acords emanats dels òrgans competents dels col·legis podran ser objecte de recurs d'alçada davant del Consell Valencià de Col·legis de Procuradors.
  
2. El recurs d'alçada serà presentat davant de la Junta de Govern que va dictar l'acord que, en el termini de deu dies, haurà de remetre'l amb el seu informe i una còpia completa i ordenada de l'expedient al Consell Valencià.
  
El recurs d'alçada haurà d'interposar-se en el termini d'un mes, si l'acte és exprés, o en el de tres mesos, comptats a partir del sendemà a aquell en què, conforme a la legislació de procediment administratiu, es produïsquen els efectes del silenci administratiu.
  
El Consell Autonòmic, previs els informes que estime pertinents, dictarà i notificarà la resolució en el termini màxim de tres mesos. Transcorregut el termini sense que recaiga resolució, es podrà entendre desestimat el recurs, llevat que este s'haguera interposat contra la desestimació per silenci administratiu d'una sol·licitud pel transcurs del termini en què s'entendrà estimat el mateix.
  
Contra la resolució d'un recurs d'alçada no cabrà interposar recurs de reposició.
  
3. Les resolucions que afecten situacions personals hauran de ser notificades als interessats.
  
Article 20
  
La interposició de recurs corporatiu davant del Consell Autonòmic no suspén l'eficàcia dels acords excepte en els següents casos:
  
a) Quan la Junta de Govern interpose recurs contra acord de l'Assemblea General basat en la concurrència d'una causa de nul·litat de ple dret, llevat que es tracte de l'elecció de càrrecs col·legials.
  
b) Quan es recórrega una sanció disciplinària.
  
c) Quan així ho acorde el Consell Valencià, per concórrer circumstàncies que puguen causar danys d'impossible o difícil reparació.
  
En els dos primers casos, la simple interposició del recurs suspendrà automàticament l'executivitat de l'acte. La suspensió s'alçarà una vegada es resolga el recurs.
  
Article 21
  
Són nuls de ple dret els actes dels òrgans col·legials en què es donen alguns dels següents supòsits:
  
Els manifestament contraris a la Llei; els adoptats amb notòria incompetència; aquells el contingut dels quals siga impossible o siga constitutiu de delicte; els dictats prescindint totalment i absolutament del procediment legalment establit per a això o de les normes que contenen les regles essencials per a la formació de la voluntat dels òrgans col·legiats i aquells previstos amb tal caràcter en la legislació bàsica estatal de règim jurídic de les administracions públiques.
  
La Junta de Govern haurà en tot cas de formular recurs contra els actes de l'Assemblea que estime nuls de ple dret.
  
Article 22
  
Els Col·legis de Procuradors i el Consell Valencià de Col·legis de Procuradors, com a corporacions de dret públic, estan subjectes al dret administratiu, en quant exercisquen potestats públiques. La resta de la seua activitat és regida pel dret privat.
  
Article 23
  
Els actes i resolucions emanats del Consell, en quant estiguen subjectes al dret administratiu, esgoten la via administrativa i podran ser recorreguts potestativament en reposició o ser impugnats davant de l'orde jurisdiccional contenciós administratiu.
  
2. El recurs potestatiu de reposició s'interposarà, davant del mateix òrgan que haguera dictat els actes, en el termini d'un mes, si l'acte és exprés, o de tres mesos, comptats a partir del dia següent a aquell en què, conforme a la legislació de procediment administratiu, es produïsca l'acte presumpte.
  
La resolució del recurs haurà de ser dictada i notificada en el termini d'un mes i contra dita resolució no podrà interposar-se un nou recurs de reposició.
  
No podrà interposar-se recurs contenciós administratiu fins que no s'haja resolt expressament el recurs de reposició o s'haja produït la seua desestimació presumpta.
  
3. Els actes definitius dels òrgans dels col·legis i els de tràmit que decidixen directament o indirectament el fons de l'assumpte, determinen la impossibilitat de continuar el procediment, produïsquen indefensió o perjudici irreparable a drets i interessos legítims, seran impugnables davant del Consell Valencià, amb caràcter previ a la via contenciosa administrativa, conforme a l'article 19é.
  
Títol tercer
  
De la responsabilitat per l'incompliment dels deures
  
i obligacions dels corresponents estatuts col·legials
  
Capítol primer
  
Secció primera
  
De la responsabilitat disciplinària
  
Article 24
  
Amb independència de la responsabilitat civil i penal, i de la correctiva que correspon als jutges i tribunals en exercici de les seues potestats, els col·legiats són a més responsables per l'incompliment dels seus deures professionals i corporatius, establits en les lleis i en els Estatuts.
  
Article 25
  
L'exercici de la potestat disciplinària corporativa correspon als òrgans col·legials.
  
Les sancions o correccions disciplinàries que imposen els tribunals o el Col·legi, es faran constar en el seu expedient personal.
  
Article 26
  
Els òrgans col·legials competents segons els Estatuts de cada Col·legi, per a l'exercici de la funció disciplinària, són regits per les següents normes:
  
1. La responsabilitat disciplinària es declara prèvia formació de l'oportú expedient pels tràmits assenyalats en els present Estatuts i en les normes particulars de cada col·legi.
  
2. La responsabilitat disciplinària es corregirà amb la imposició de les següents sancions:
  
A les faltes lleus:
  
a) Multa de 2.000 a 50.000 PTA, i advertència per escrit.
  
b) Reprensió privada i advertència per escrit.
  
A les faltes greus:
  
a) Multa de 50.000 a 500.000 PTA.
  
b) Suspensió d'un a sis mesos, i s'hauran de satisfer prèviament a la reincorporació de l'interessat quantes prestacions, quotes o càrregues tinguera pendents de pagament .
  
A les faltes molt greus:
  
a) Suspensió de sis mesos i un dia a dos anys.
  
b) Expulsió.
  
Per a la graduació de les sancions es ponderaran, en tot cas, les circumstàncies objectives del fet i del seu autor, i es moderarà o agreujarà la seua responsabilitat, segons la concurrència de dites circumstàncies.
  
Secció segona
  
De les faltes
  
Article 27
  
Són faltes molt greus:
  
a) Trencar el secret professional.
  
b) Trencar el secret de les deliberacions de la Junta de Govern.
  
c) Ostentar els procuradors que exercisquen associats la representació dels que en el mateix procés assumisquen posicions contraposades com a parts litigants.
  
d) Realitzar qualsevol acte de campanya o propaganda electoral en els períodes prohibits en els Estatuts de cada col·legi.
  
e) Atemptar contra la dignitat i l'honor de les persones que constituïsquen la Junta de Govern, quan actuen en l'exercici de les seues funcions i contra els altres companys amb ocasió de l'exercici professional.
  
f) La comesa de delictes dolosos, en qualsevol grau de participació, com a conseqüència de l'exercici de la professió.
  
g) L'embriaguesa o toxicomania habitual que afecte greument l'exercici de la professió.
  
h) La reiteració de falta greu en el termini de cinc anys.
  
i) Encobrir o afavorir l'intrusisme professional.
  
j) Infringir les normes d'incompatibilitats, sense haver comunicat al Col·legi la concurrència de causa d'incompatibilitat o exercir la professió a pesar de la prohibició declarada pel col·legi corresponent.
  
k.) La competència deslleial.
  
Article 28
  
Són faltes greus:
  
a) Alterar greument el normal desenvolupament de les sessions de les assemblees generals.
  
b) L'incompliment greu de les normes estatutàries i reglamentàries o dels acords adoptats per les assemblees generals, o per la Junta de Govern, llevat que constituïsquen falta de major entitat.
  
c) La falta de respecte en assemblees generals o actes públics per acció i omissió, als components de la Junta de Govern quan actuen en l'exercici de les seues funcions.
  
d) Els actes de desconsideració manifesta cap als companys en l'exercici de l'activitat professional.
  
e) Els actes i omissions que constituïsquen ofensa greu a la dignitat de la professió o a les regles ètiques que la governen.
  
f) Incomplir les normes sobre el benefici de justícia gratuïta.
  
g) No comunicar al Col·legi l'exercici en associació de la professió quan els Estatuts així ho requerisquen.
  
h) Incomplir el deure de residència en l'àmbit territorial del Col·legi amb infracció de les normes que el regulen.
  
i) El pacte de quota litis.
  
j) Incomplir els deures que en l'exercici de la professió imposa el present Estatut i que causen perjudici greu al client.
  
K.) No rendir liquidació de comptes al client després que hi haja sol·licitud.
  
L.) L'impagament de les multes imposades per infracció col·legial, una vegada que siguen exigibles per ser ferms o no haver sigut suspeses cautelarment pels òrgans competents de la jurisdicció contenciosa administrativa.
  
M.) Assumir la representació d'un client, sense que acredite haver satisfet els drets i despeses del company que abans el representava.
  
N.) La reiteració de les faltes lleus en el termini de cinc anys.
  
Article 29
  
Són faltes lleus:
  
a) La falta de diligència en el compliment de les normes estatutàries o reglamentàries.
  
b) L'incompliment de deures estatutaris que no estiguen tipificats com a faltes greus o molt greus.
  
Capítol segon
  
Del procediment sancionador
  
Article 30
  
S'incoaran diligències informatives amb caràcter previ a l'inici de l'expedient.
  
Les faltes lleus seran sancionades per la Junta de Govern o pel degà, a mesura que determinen els Estatuts, mitjançant un procediment abreviat que es limitarà a posar de manifest a l'interessat els fets que el motiven i la proposta de sanció. Una vegada oït l'interessat i, si és procedent, practicades les proves, es dictarà la resolució que procedisca.
  
Les faltes greus i molt greus seran sancionades per la Junta de Govern després de l'obertura de l'expedient disciplinari tramitat conforme al que disposen els presents Estatuts i les normes de procediment sancionador contingudes en la Llei de Règim Jurídic de les Administracions Públiques i del Procediment Administratiu Comú.
  
En el mateix acord d'incoació de l'expedient la Junta designarà entre els seus membres instructor i secretari, i ho notificarà a l'interessat, perquè en el termini de quinze dies formule totes les al·legacions que estime oportunes i propose les proves pertinents.
  
L'instructor practicarà totes les actuacions que exigisca l'aclariment dels fets, hagen sigut o no proposades per l'interessat. Només podran declarar inadmissibles aquelles proves que siguen manifestament irrellevants per a determinar la innocència o culpabilitat de l'interessat o per l'acreditació de fets determinants per a la resolució final.
  
Contra la resolució de l'instructor que denega l'admissió de proves no cabrà cap recurs, sense perjudici que l'interessat faça valdre la seua impugnació per a ser tinguda en compte en la resolució final.
  
Una vegada instruït l'expedient, l'instructor formularà proposta de resolució que podrà ser de sobreseïment o sancionadora. Dita proposta es notificarà a l'interessat per a audiència en el termini de quinze dies, i es posarà de manifest l'expedient complet.
  
La Junta de Govern, a la vista de la proposta i de les al·legacions de l'interessat, resoldrà el procedent. No serà admissible, no obstant, la reforma de la proposta de resolució que implique agreujament de la sanció, llevat que prèviament es pose en coneixement de l'interessat perquè s'al·legue per termini de quinze dies.
  
Quan la Junta considere que hi ha un defecte de procediment que puga determinar l'anul·labilitat de la resolució, ordenarà a l'instructor que es retrotraguen les actuacions al moment immediatament anterior a què s'hagueren produït, sense perjudici de conservar tots aquells tràmits el contingut dels quals no quede afectat per l'anul·lació.
  
La Junta de Govern del Col·legi remetrà al Consell Autonòmic testimoni dels acords de sanció en els expedients sobre responsabilitat disciplinària del procurador per faltes greus i molt greus.
  
Del resultat de tota denúncia d'un col·legiat, es donarà coneixement al denunciant, per mitjà d'acord motivat.
  
Article 31
  
Quan l'inculpat siga membre de la Junta de Govern o del Consell Autonòmic, serà este últim competent per a instruir i resoldre el preceptiu expedient. A l'efecte, la Junta de Govern de cada col·legi estarà obligada a posar en coneixement del Consell els fets que tinguera coneixement que són indiciàriament constitutius d'infracció disciplinària.
  
Article 32
  
Contra les sancions imposades pels col·legis podrà l'interessat interposar recurs d'alçada en els termes previstos en els presents Estatuts.
  
De la prescripció
  
Article 33
  
Les faltes prescriuran:
  
a) Les lleus, als tres mesos.
  
b) Les greus, a l'any.
  
c) Les molt greus, als dos anys.
  
Els terminis anteriors es computaran en tot cas a partir de la data de la comesa dels fets constitutius d'infracció, i s'interrompran estos per qualsevol diligència o actuació que es practique en esbrinament dels fets amb coneixement de l'interessat.
  
Article 34
  
Els sancionats podran demanar la seua rehabilitació amb la consegüent cancel·lació de la nota del seu expedient personal, en els següents terminis, comptats des del compliment de la sanció:
  
a) Si fóra per falta lleu, als sis mesos.
  
b) Si fóra per falta greu, als dos anys.
  
c) Si ho haguera sigut per falta molt greu, als quatre anys.
  
La rehabilitació se sol·licitarà a la Junta de Govern del Col·legi que la va acordar.
  
La Junta de Govern remetrà al Consell Autonòmic testimoni de les seues resolucions en els expedients de rehabilitació de què coneguen.
  
Títol quart
  
Règim econòmic
  
Article 35
  
Els recursos econòmics del Consell seran els següents:
  
a) Els procedents de les quotes aprovades pel Ple.
  
b) El producte de certificats, dictàmens o impresos de caràcter professional que puguen establir-se.
  
c) Els preus que puga percebre com a contraprestació pels servicis que preste.
  
d) Els interessos i rendes procedents del seu patrimoni.
  
e) Qualsevol altre mitjà de finançament que es cree.
  
Article 36
  
Prèviament a l'aprovació dels comptes anuals, el Consell les sotmetrà a professional o empresa auditora independent perquè siguen degudament informades.
  
Disposicions finals
  
Primera
  
Els presents Estatuts entraran en vigor el mateix dia de la seua publicació en el Diari Oficial de la Generalitat Valenciana, una vegada aprovats pel Govern Valencià.
  
Segona
  
El Consell entrarà en funcionament el dia en què es constituïsquen els seus òrgans de govern. A l'efecte, i en el termini de dos mesos des de la publicació, els col·legis de Procuradors nomenaran els seus respectius representants per a la sessió constitutiva de la Junta General . El Consell haurà de quedar constituït en el termini màxim de tres mesos des de l'entrada en vigor dels presents Estatuts.
  
Diligència:
  
Certificat per fer constar que els presents Estatuts són una modificació dels que van ser visats per Resolució de la Secretaria General de la Conselleria de Justícia i Administracions Públiques, de data 29.9.99, i que han sigut modificats per Acord de la Junta del Consell Valencià, de data 21 de juliol de 2001, ratificada amb posterioritat en Junta de data 27 de desembre de 2001, i per Acord de la Junta del Consell, de data 16 de febrer de 2002.
  
València, 5 de març de 2002.- El secretari. Vist i plau. El president.
  
Diligència:
  
Certificació; per a fer constar que els presents Estatuts inclouen una modificació dels que foren visats per Resolució de la Secretaria General de la Conselleria de Justícia i Administració Pública de data 13 de maig de 2002, i que han sigut modificats per acord de la Junta del Consell de data 23.3.2002.